Ενσωματώνει στο δίκαιο της Ευρωπαϊκής Ένωσης (ΕΕ) τα μέτρα διατήρησης και διαχείρισης που εγκρίθηκαν από την Επιτροπή Αλιείας Δυτικού & Κεντρικού Ειρηνικού Ωκεανού (WCPFC). Η WCPFC είναι ο περιφερειακός οργανισμός για τη διαχείριση της αλιείας αρμόδιος για τη διαχείριση της αλιείας του τόνου και των θυννοειδών στον Δυτικό και Κεντρικό Ειρηνικό Ωκεανό. Η ΕΕ είναι συμβαλλόμενο μέρος της WCPFC από το 2004. Οι κανόνες καλύπτουν τη διαχείριση, τη συλλογή δεδομένων, την υποβολή εκθέσεων και την προστασία ορισμένων ειδών ιχθύων. Ο κανονισμός αυτός θεσπίζει μέτρα για τη διαχείριση των αλιευτικών δραστηριοτήτων στην περιοχή που καλύπτεται από τη σύμβαση για τη διατήρηση και τη διαχείριση των άκρως μεταναστευτικών αποθεμάτων ιχθύων στον Δυτικό και Κεντρικό Ειρηνικό Ωκεανό, στην οποία η ΕΕ έχει προσχωρήσει με την απόφαση 2005/75/ΕΚ (βλ. σύνοψη). Ο κανονισμός τροποποιεί τον κανονισμό (ΕΚ) αριθ. 520/2007 για τη διατήρηση αποθεμάτων άκρως μεταναστευτικών ειδών (βλ. σύνοψη). Πεδίο εφαρμογής Εφαρμόζεται σε αλιευτικά σκάφη της ΕΕ που κινούνται στην περιοχή της σύμβασης της WCPFC. Βασικά σημεία Ο κανονισμός θεσπίζει κανόνες για ορισμένα ζητήματα, μεταξύ άλλων: τις απαιτήσεις όσον αφορά τη διαχείριση, τη συλλογή και την καταγραφή στοιχείων για τον τόνο, τη λουτσοζαργάνα και είδη καρχαριών· την απαγόρευση ορισμένων αλιευτικών πρακτικών· κανόνες για τη χρήση διατάξεων συγκέντρωσης ιχθύων· την προστασία θαλάσσιων ειδών, όπως τα διαβολόψαρα, οι καρχαριές, τα θαλάσσια πτηνά και τα κητοειδή στην περιοχή της σύμβασης· το περιφερειακό πρόγραμμα παρατηρητών της WCPFC, συμπεριλαμβανομένων των κανόνων για την κάλυψη του προγράμματος παρατηρητών· τα δικαιώματα και τις υποχρεώσεις των διαχειριστών και των πλοιάρχων των σκαφών· την ασφάλεια των παρατηρητών· και τις υποχρεώσεις υποβολής εκθέσεων των παρατηρητών· διατάξεις σχετικά με την παρακολούθηση, τον έλεγχο και την εποπτεία, συμπεριλαμβανομένων μέτρων κράτους λιμένα και μεταφορτώσεων και εκφορτώσεων ειδών της επιτροπής διαχείρισης της αλιείας του τόνου του Ινδικού Ωκεανού· διαδικασίες επιβίβασης και επιθεώρησης· διαδικασίες σε περίπτωση υπόνοιας για δραστηριότητες παράνομης, αδήλωτης και ανεξέλεγκτης αλιείας. Ο ρόλος της Ευρωπαϊκής Επιτροπής Η Επιτροπή θα παρέχει στα κράτη μέλη της ΕΕ που έχουν αλιευτικές δυνατότητες στην περιοχή της σύμβασης κατευθυντήριες γραμμές που εκδίδονται από τη WCPFC, ιδίως όσον αφορά τη διαχείριση και την προστασία των θαλάσσιων ειδών. Η Επιτροπή έχει συγκροτήσει την Ευρωπαϊκή Υπηρεσία Ελέγχου της Αλιείας — που αποσκοπεί στην προώθηση κοινών προτύπων για τον έλεγχο, την επιθεώρηση και την εποπτεία στο πλαίσιο της κοινής αλιευτικής πολιτικής — για τη λήψη πληροφοριών από τα κράτη μέλη σχετικά με τον έλεγχο και την επιθεώρηση, και διαβιβάζει τις πληροφορίες αυτές στη γραμματεία της WCPFC.